אתמול (שני) נערכו טקסי חנוכת מרכזי פיס ברחובות במעמד ראש העיר רחמים מלול ויו"ר מפעל הפיס האלוף (במיל') עוזי דיין. במסגרת הטקסים נחנכו שלושה מרכזי פיס – מרכז פיס לנופש וספורט וייסגל רחובות, כותר פיס – רחובות החדשה ומועדון פיס לנוער ברחוב בצלאל לינדה, ולכל אחד מהם נערך טקס הסרת הלוט וקביעת מזוזה.
בטקס נכחו, המשנה לראש העיר, עו"ד יניב מרקוביץ, חבר מועצת העיר ויו"ר ועדת הכספים ברשת חוויות, אמיתי כהן, חבר מועצת העיר ומחזיק תיק התרבות, עודד עמרם, מנכ"ל העיריה, דורון מילברג, מנכ"לית החברה העירונית לתרבות, ספורט ונופש, יוספה חליבה, מנכ"ל רשת חוויות, עדי דויטש, מנכ"ל הל"ר, החברה לפיתוח רחובות, מנהלים ואורחים.
ראש העיר, רחמים מלול: "אנו מודים למפעל הפיס ולעומד בראשו על השותפות בבניית המרכזים הקהילתיים החדשים לטובת תושבי רחובות. המרכזים החדשים נבנו בסטנדרטים הגבוהים ביותר והם ישרתו את כלל תושבי העיר לאורך שנים ארוכות. בבניית המרכזים הושקעה מחשבה רבה, תוך שימת דגש על נגישות המותאמת לצרכים המתפתחים".
יו"ר מפעל הפיס, עוזי דיין: "37 מיליון ש"ח הקצה מפעל הפיס ל- 3 מיזמים שנחנכו ביום שני. אני מודה לראש העיר על כך שידע לנצל את כספי הפיס לנושאי חינוך, תרבות וספורט לרווחת הקהילה. מפעל הפיס הוא מפעל חברתי שכל רווחיו מיועדים לרשויות המקומיות".
יו"ר דירקטוריון רשת חוויות, עו"ד יניב מרקוביץ': "הרשת מברכת על ההשקעות הגדולות במרכזים הקהילתיים בעיר וממנפת את המבנים לטובת פיתוח הפעילויות בשכונות. שני המרכזים הם עוד צעד חשוב לשיפור שירותי הפנאי והחינוך הבלתי פורמלי לתושבים".